একে অপরের সঙ্গে মানিয়ে নেওয়ার খেলায় বাদ পড়লেন শ্রাবন্তী বন্দ্যোপাধ্যায়। বলা যায়, ‘বিগ বস্‌ বাংলা সিজন টু’র প্রথম এলিমিনেশনেই ঘরছাড়া হলেন তিনি।
শো’য়ের প্রথম সপ্তাহে প্রতিযোগীদের হাল-হকিকত দেখে অনেকে মনে করেছিলেন, প্রথম এলিমিনেশনে সম্ভবত বাদ পড়বেন অভিরাল সচদেব। কিন্তু তাঁদের আন্দাজ ভুল প্রমাণ করে বাদ পড়লেন শ্রাবন্তী। ‘বিগ বস্‌’এর নিয়মিত দর্শক অবশ্য মনে করছেন, প্রথম এলিমিনেশনে শ্রাবন্তীর অন্তত বাদ পড়ার কথা ছিল না! কিন্তু কেন? তাঁদের যুক্তি, শ্রাবন্তী অন্য প্রতিযোগীদের সঙ্গে যথাসাধ্য মানিয়ে নেওয়ার চেষ্টা করেছেন! 

শ্রাবন্তী বন্দ্যোপাধ্যায়।
এলিমিনেশন প্রসঙ্গে কী বলছেন শ্রাবন্তী? তাঁর কথায়, ‘‘আমি নিজের সাধ্যমতো গেমটা খেলার চেষ্টা করেছি। তবে অন্য প্রতিযোগীদের সঙ্গে লবি তৈরি করিনি। পলিটিক্‌সও করিনি! যদি সেই কারণে এই শো থেকে বাদ পড়তে হয়, তাহলে দুঃখ নেই। বিগ বস্‌’এর বাড়িতে যাওয়ার প্রথমদিন থেকে আমি সকলকে হাসিখুশি রাখার চেষ্টা করেছি। আর কয়েকটা দিন থাকতে পারলে, ওঁদের সঙ্গে আরও কিছুটা সময় কাটাতে পারতাম!’’